16.6.2023
MT
Il-Ġurnal Uffiċjali tal-Unjoni Ewropea
C 214/29 L-Erbgħa 18 ta’ Jannar 2023
L. billi, taħt it-tmexxija ta' Vladimir Putin, il-Gvern tal-Federazzjoni Russa kompla jwettaq atti ta' terroriżmu internazzjonali kontra avversarji politiċi u stati sovrani, li ilhom li laħqu l-qofol tagħhom fl-invażjoni u l-okkupazzjoni tal-Ukrajna mill-2014;
M. billi l-konsegwenzi globali tal-invażjoni mhux ġustifikabbli tal-Ukrajna mill-Federazzjoni Russa huma aggravati mill-impatt tal-pandemija tal-COVID-19 mingħajr preċedent u li għaddejja bħalissa, li oriġinat f'Wuhan, fir-RPĊ; billi r-ritorn tal-gwerra fuq skala sħiħa lejn il-kontinent Ewropew, l-instabbiltà ekonomika u l-istrumentalizzazzjoni deliberata tal-volatilità tal-enerġija tal-Federazzjoni Russa qed jirriżultaw f'inċertezza ġeopolitika immedjata għaċ-ċittadini tal-Unjoni Ewropea, l-Istati Membri kandidati u l-Istati Membri kandidati prospettivi, kif ukoll għas-sħab madwar id-dinja;
N. billi l-kisba tal-awtonomija strateġika tirrikjedi li l-Unjoni tkun tista' ssegwi l-kwistjonijiet kollha ta' sinifikat strateġiku għall-UE mingħajr ma tkun tiddependi żżejjed fuq il-kapaċitajiet ta' stati u atturi terzi, inkluż permezz tal-eliminazzjoni ta' vulnerabbiltajiet li jħallu lill-Unjoni miftuħa għal diviżjoni interna u konċessjonijiet infurzati lil atturi awtoritarji; billi l-kisba tal-awtonomija strateġika se tippermetti lill-Unjoni tkompli ssaħħaħ l-azzjoni esterna tagħha minn bażi ta' saħħa, issegwi u tipproġetta b'mod aktar effikaċi l-interessi tagħha bbażati fuq il-valuri u ssaħħaħ il-kontribut tagħha għall-multilateraliżmu globali, ir-riżoluzzjoni paċifika tal-kunflitti u l-iżvilupp tad-demokrazija, l-istat tad-dritt u d-drittijiet fundamentali madwar id-dinja; billi l-UE mhux se tkun tista' tiddefendi lilha nnifisha jew tkun attur kredibbli mingħajr investimenti ġenwini fid-difiża tal-Istati Membri; billi minkejja l-aggressjoni kontinwa tar-Russa kontra l-Ukrajna sa mill-2014, id-deċiżjoni tal-mexxejja tan-NATO li jimpenjaw minimu ta' 2 % tal-PDG għall-infiq fuq id-difiża ġiet implimentata biss minn ftit alleati li huma Stati Membri, b'mod partikolari dawk tal-ġenb tal-Lvant; billi l-ilħuq ta' dan is-soll juri rieda ġenwina li tissaħħaħ is-sigurtà Ewropea u l-pożizzjoni tal-UE fl-istess ħin;
O. billi l-adeżjoni volontarja tal-Istati Ewropej mal-UE tibqa' l-aktar strument ta' suċċess tal-politika estera tal-Unjoni; billi fit-23 ta' Ġunju 2022, il-mexxejja Ewropej taw lill-Ukrajna u lir-Repubblika tal-Moldova l-istatus ta' kandidat għas-sħubija fl-UE u rrikonoxxew il-perspettiva Ewropea tal-Georgia; billi fil-15 ta' Diċembru 2022, il-Kunsill Ewropew ta lill-Bożnija-Ħerzegovina l-istatus ta' kandidat għas-sħubija fl-UE, u r-Repubblika tal-Kosovo ppreżentat l-applikazzjoni tagħha għas-sħubija fl-UE;
P. billi l-PESK tal-Unjoni hija ggwidata mill-valuri tad-demokrazija, l-istat tad-dritt, l-universalità u l-indiviżibbiltà tad-drittijiet tal-bniedem u l-libertajiet fundamentali, ir-rispett għad-dinjità tal-bniedem, il-prinċipji tal-ugwaljanza u s-solidarjetà u r-rispett lejn il-prinċipji tal-Karta tan-Nazzjonijiet Uniti u l-liġi internazzjonali; billi l-valuri tal-Unjoni, kif minquxa fl-Artikolu 2, l-Artikolu 3(5) u l-Artikolu 21 TUE, huma fl-interess immedjat tagħha; billi l-pressjoni awtokratika fuq dawn il-valuri demokratiċi tkompli tikber, tnaqqas il-kontrolli fuq l-abbuż tal-poter, iżżid l-inċidenza u s-severità tal-ksur tad-drittijiet tal-bniedem u tillimita l-ispazju għas-soċjetà ċivili, il-media indipendenti u l-movimenti demokratiċi tal-oppożizzjoni; billi, skont Freedom House, l-2021 kienet is-16-il sena konsekuttiva ta' tnaqqis demokratiku globali;
Q. billi l-effetti tat-tibdil fil-klima qed ikollhom impatti dejjem aktar serji fuq aspetti differenti tal-ħajja tal-bniedem kif ukoll fuq l-opportunitajiet ta' żvilupp, l-ordni ġeopolitika u l-istabbilità fid-dinja kollha; billi dawk b'anqas riżorsi biex jadattaw għat-tibdil fil-klima se jintlaqtu l-aktar mill-impatt tat-tibdil fil-klima; billi l-politika estera tal-UE għandha tiffoka aktar fuq il-promozzjoni ta' attivitajiet multilaterali permezz tal-kooperazzjoni fuq kwistjonijiet speċifiċi relatati mal-klima, l-istabbiliment ta' sħubiji strateġiċi u t-tisħiħ tal-kooperazzjoni u tal-interazzjonijiet bejn l-atturi statali u mhux statali, inklużi l-kontributuri ewlenin għat-tniġġis globali;
R. billi l-ordni internazzjonali bbażata fuq ir-regoli, imsejsa fuq id-dritt internazzjonali u l-istituzzjonijiet tal-multilate­ raliżmu, tinsab taħt riskju dejjem akbar, kemm minn ġewwa kif ukoll minn barra; billi l-istati awtokratiċi, li jaħdmu waħedhom u permezz ta' azzjoni miftiehma, jippruvaw jimminaw l-organizzazzjonijiet u l-aġenziji multilaterali kif ukoll id-dritt umanitarju internazzjonali u d-dritt internazzjonali dwar id-drittijiet tal-bniedem, jagħtu tifsira differenti ta' dan id-dritt permezz ta' kooptazzjoni, jew jevitaw jew ixekklu l-implimentazzjoni tiegħu, filwaqt li jippromwovu l-iżvilupp ulterjuri ta' normi awtokratiċi fl-UE u f'pajjiżi terzi, inkluż permezz tal-użu ta' inċentivi diplomatiċi, ekonomiċi jew militari u l-koerċizzjoni, u permezz ta' kampanji ta' diżinformazzjoni; billi l-invażjoni tal-Ukrajna mir-Russja u d-delitti tal-gwerra intenzjonati tagħha huma attakk fuq il-pedamenti tal-ordni globali multilaterali bbażata fuq ir-regoli;